Afgedank oor inenting? 'Solidariteit sal hof toe' | Netwerk24
Deur Hanlie Stadler 18 Junie 2021 13:52
Verpligte inenting by die werk is toelaatbaar, mits dit werknemers in ag neem wat besware teen inenting het. Foto: Reuters
Die vakbond sê in 'n verklaring die departement van indiensneming en arbeid maak dit self baie duidelik dat werknemers mag weier om ingeënt te word. Redes wat hulle mag aanvoer, sluit in die reg op liggaamlike integriteit en geloofsoortuigings.
Die departement het verlede Vrydag hersiene aanwysings oor beroepsveiligheid en -gesondheid uitgereik wat wel voorsiening maak vir 'n werkplekbeleid dat mense ingeënt moet word teen die virus wat Covid-19 veroorsaak.
Die departement maak dit egter ook duidelik dat alles moontlik gedoen moet word om werknemers wat weier om ingeënt te word eerder te akkommodeer as af te dank.
LEES OOK: Verpligte inenting nou moontlik by werksplek
Volgens Dirk Hermann, bestuurshoof van Solidariteit, sal entstowwe wêreldwyd 'n groot rol in die bekamping van die virus speel.
"Dit gaan nie hier oor 'n debat vír of téén entstof nie, maar oor die vryheid om te kan kies."
Hy sê die nuwe direktief se uitgangspunt is dat inentings nie eensydig verpligtend gemaak mag word nie.
"Die aanwysings bepaal in hoogs uitsonderlike omstandighede en ná behoorlike analises en konsultering kan werkgewers verwag dat werknemers in sekere werkareas ingeënt moet word. Ons kan egter nie toelaat dat mense die uitsondering en die reël met mekaar verwar nie."
In dié gevalle is dit werkgewers se verantwoordelikheid om alternatiewe te vind vir werknemers wat hul keuse uitoefen om nié ingeënt te word nie.
"Werknemers het die vryheid om te kies. Dié aanwysings kan nie aan werknemers die reg gee om te kies en dan is daar gevolge by hul werk nie. Gedwonge inentings sal eerder meer weerstand veroorsaak.
"Dit is eenvoudig onwettig vir 'n werkgewer om 'n werknemer eensydig te verplig om ingeënt te word, en daar kan selfs geargumenteer word dat dit strafregtelik en grondwetlik inbreuk op elke individu se persoonlike reg tot liggaamlike integriteit maak.
"Ons sal nie huiwer om ons lede met die volle mag van die reg te beskerm indien werkgewers sulke drastiese besluite neem nie."
Meer oor: Mediese Fondse | Departement Van Gesondheid | Koronavirus | Inentings | Private Gesondheidsorg | Gesondheidsorg | Beroepe | Departement Van Indiensneming En Arbeid | Covid-19 | Entstowwe